送姪昭上人歸鄉
作者：釋師範
朝代：宋

paragraphs: 昭昭靈靈是何物，非物非心亦非佛。
五湖雲衲競頭參，空把光陰恣埋沒。
我遊江湖三十有四年，飽飯之餘，一味閑打眠。
子今迢迢苦尋討，不知尋討何慕焉。
問吾道，今年大熟收成早。
問吾禪，秋林噪晚聲喧喧。
抖擻屎腸都說了，莫將一字歸去容易空流傳。
斯言寫就相違別，目斷家山雲疊疊。
我亦欲歸歸不得，千里萬里一條鐵。